Dennis Man, cel mai bun de la cei mai buni: "O mașinărie aproape perfectă și un pericol constant în fața porții"
Dennis Man (25 de ani) traversează cel mai bun sezon din carieră în Italia, la Parma, iar extrema formată la UTA Arad își aduce contribuția inclusiv la naționala României.
Cu opt etape înainte de finalul sezonului din Serie B, Parma este lider autoritar, cu 65 de puncte, opt peste Venezia și nouă peste Cremonese, următoarele două clasate. Formația la care joacă Dennis Man și Valentin Mihăilă are șanse mari să promoveze direct la finalul acestei stagiuni - o revenire în elita fotbalului din Italia după o pauză de trei ani.
Dennis Man, cel mai bun jucător al Parmei din acest sezon
O contribuție majoră pentru sezonul excelent al Parmei o are Dennis Man, care a marcat 13 goluri și a oferit 6 pase decisive în cele 29 de partide disputate în acest sezon.
Potrivit notele acordate de publicația italiană Tuttomercatoweb după fiecare etapă, Dennis Man este cel mai bun fotbalist al Parmei din acest sezon, cu o medie de 6,38 la capătul primelor 30 de runde. Românul este urmat de Adrien Bernabe (6,36), Gabriel Charpentier (6,31), Alessandro Circati (6,21) și Nahuel Estevez (6,16).
"O mașinărie aproape perfectă se lansează cu viteză maximă către Serie A. Parma a demonstrat pe teren că este cea mai puternică echipă din B și merită să promoveze direct.
Dennis Man, un pericol constant în fața porților adverse, a luat responsabilitatea din ofensivă pe umerii săi, marcând 13 goluri în campionat și Cupa Italiei. Bernabe este și el un jucător de o calitate tehnică superioară, în timp ce Circati este printre cei mai buni fundași din Serie B", au scris italienii.
După meciul amical România - Irlanda de Nord 1-1, în care a marcat golul tricolorilor, Dennis Man a anunțat că nu se gândește să plece de la Parma în vară, chiar dacă s-a zvonit în Italia că ar fi pe lista unor cluburi precum Borussia Dortmund, Napoli, AC Milan sau AS Roma.
Dennis Man, cel puțin încă un an la Parma
Man mai are contract cu Parma până în 2025, clubul ar urma să îi propună prelungirea înțelegegerii, iar fotbalistul anunță că vrea să joace măcar un sezon în Serie A alături de echipa care l-a cumpărat de la FCSB în 2021.
"Eu nu știu despre oferte. Nu mă interesează. Sunt la Parma. Mi-aș dori să promovăm în Seria și să evoluez acolo, pentru că îmi știu colegii, știu persoanele din club, au încredere în mine și le sunt recunoscător pentru asta", a spus Man, după meciul cu Irlanda de Nord.
Urmăriți SPORT.RO și pe Google News